Шветова здравствена орґанизация

Шветова здравствена орґанизация (ШЗО) (анґл. World Health Organization (WHO); араб. منظمة الصحة العالمية; кит: 世界卫生组织 франц. Organisation mondiale de la Santé (OMS); рсй. Всемирная организация здравоохранения; шп. Organización Mundial de la Salud) то окремна орґанизация Зєдинєних нацийох хтора дїлує як координуюце цело медзинародного явного здравства. Основана є 1948. року. Зашеданя ше отримую у Женеви. Єй циль привесц шицки народи на найвисши можлїви уровень физичного и менталного здравя и спокоя; бори ше процив вельких ендемских хоротох и епидемийох, а циль єй доприношенє розвою гиґиєни, координовац зоз медзинародну акцию у обласци здравства, допринєсц напредованю наукового и фахового сотруднїцтва у обласци медицини. ШЗО принєсла и поставела специялни програми за наукове виглєдованє, як цо програми о тропских хоротох (у договарки зоз ПИНР-ом и Шветову банку), о акцийох за борбу процив малариї або о стандардох костираня (у догварки зоз ФАО), намагаюци ше прецизно дефиновац поживово продукти, а источашнє безпечни, прилапююци уровень поживових адитивох лєбо допущени гранїци остаткох пестицидох итд. Орґанизує кампанї обвисцованя народох (зоз плакатами) або персонала у здравству у рижних державох (зоз доручованьом фахових публикацийох/лїсткох). Вона тиж орґанизує кампаню за старосц о вакцинациї (єден зоз найзамеркованших успихох то напевно елиминованє вельких покох). История Початок снованя У цеку конференциї Зєдинєних нацийох о медзинародней орґанизациї 1945. року Сцеминґ Сце, делеґат зоз Китаю, дискутовал зоз норвежскима и бразилскима делеґатама о идеї о снованю медзинародней здравственей орґанизациї под покровительством нових Зєдинєних нацийох. Нє удало ше им пласовац резолуцию пошвецену тей теми. С. Сце и други делеґати лобировали и консеквентно принєшена декларация хтора поволує на медзинародну конференцию о здравю. Хаснованє слова „шветова”, намесце „медзинародна”, наглашує ґлобалну природу цильох тей орґанизациї. Конєчно, конституцию Шветовей здравственей орґанизациї 22 юлия 1946. року подписали шицки tтедишнї держави Зєдинєних нацийох (51 держава) и 10 други жеми. Вона так постала перша специялизована аґенция Зєдинєних нацийох хтора мала потримовку шицких членох. Єй конституованє урядово ступело на моц у цеку першого Шветового дня здравя, 7. априла 1948, кед була ратификована з боку 26 жемох членїцох. Перше зашеданє Шветовей здравственей скупштини закончене 24. юлия 1948. Теди обезпечени буджет од 5 милиони долари (теди то було 1.250.000 фунти) за 1949. рок. Андрия Штампар бул перши предсидатель Скупштини, а Г. Брок Хишолм бул поставени за ґенералного директора ШЗО. После того бул вивершни секретар у цеку периода планованя. Приоритети Перши приоритети орґанизациї були контрола ширеня малариї, туберколози и сексуално преношацих хоротох, злєпшованє здрая мацерох и дзецох, костиранє и еколоґийна гиґиєна. Єй перши законодавни акт ше занїмал зоз компилацию точних статистичних податкох о ширеню и морбидитету хоротох. Лого Шветовей здравственей орґанизациї приказує Асклепийову палїчку як симбол вилїчезносци. История оперативносци ♦ 1947. року ШЗО запровадзела епидемиолоґийни информацийни сервис телекс, прейґ хторого ше обвисцовало нациї и народи. ♦ Так по 1950. була масовна туберкулозна инокулация хаснуюци Бе-се-же вакцину хтора була у цеку применьованя. ♦ 1955. року лансирована програма за викореньованє малариї, хтора после преориєнтована як циль. ♦ 1965. року обявени перши звит о цукровей хороти и креирована Медзинародна аґенция за виглєдованє канцера. ♦ 1958. року Виктор Зхданов, заменїк министра за здравє СССР, поволал Шветову здравствену скупштину же би ше запровадзело ґлобалну инициятиву за ерадикацию вельких покох. У тим чаше 2 милиони людзе умерали вельких покох каждого року. Общи фокус дїлованя Устав ШЗО наводзи же єй циль „же би шицки людзе витворели найвисши можлїви здравствени уровень”. ШЗО витворює свойо цилї з помоцу своїх функцийох, цо дефиноване зоз їх уставом: ♦ Же би дїловала як унапрямуюци и координируюци авторитет за медзинародну здравствену роботу. ♦ Же би запровадзела и отримала ефективне сотруднїцтво зоз Зєдинєнима нациями, специялизованима орґанизациями, державнима здравственима администрациями, професийнима ґрупами и велїма другима орґанизациями хтори одвитуюци. ♦ Же би помагала державним владом, по їх вимоги, у моцнєню здравствених службох. ♦ Же би давала одвитуюцу технїчну помоц и, у урґентних случайох, нєобходну помоц на вимогу або з приставаньом Владох. ♦ Же би дала або помогла обезпечованє, по вимоги Зединєних нацийох, здравствених услугох и пошореньох специялним окремним ґрупом, як цо людзе зоз поверених територийох. ♦ Же би запровадзела и отримовала административни и технїчни сервиси хтори нєобходни, як цо епидемиолоґийни и статистични служби. ♦ Же би стимуловала и мала совитодавну улогу у роботи на ерадикациї епидемийних, ендемских и других хоротох. ♦ Же би промововала, по потреби у сотруднїцстве зоз другима специялизованима аґенциями, превенцию случайних покалїченьох. ♦ Же би промововала, по потреби у сотруднїцстве зоз другима специялизованима аґенциями, злєпшаня костираня, биваня, санитариї, рекреациї, економски або роботни условия и други аспеки гиґиєни животного штредку. ♦ Же би промововала сотруднїцство медзи науковима и професийнима ґрупами хтори доприноша напредованю здравя. ♦ Же би предкладала конвенциї, спорозуменя и предписаня и давала препоруки у вязи зоз медзинароднима здравственима питанями. Року 2012. ШЗО дефиновала свою улогу у явним здравю на шлїдуюци способ: ♦ Даванє и понуканє лидерства по питаньох хтори маю значни значеня за здравє и анґажованє у партнерствох хтори потребни же би вєдно дїловали. ♦ Формованє виглєдовацкей програми и мотивованє за творенє, преношенє и ширенє значного знаня. ♦ Поставянє нормох и стандардох, промовованє и провадзенє їх имплементациї. ♦ Артикулованє етичних и евидентованє основних политичних опцийох. ♦ Даванє технїчней потримовки, катализованє пременкох и поставянє отримуюцих институцийних капацитетох. ♦ Провадзенє здравственей ситуациї и оценьованє здравствених трендох. Ґалерия Вонкашня вяза "Constitution of the World Health Organization". www.who.int. Retrieved 18 November 2024] World Health Organization. (2021). "COVID-19 Dashboard." Референци